સરતબાબુનો દેવ પ્રેમમાં નાસીપાસ થતાં દારૂના રવાડે ચડે છે, જ્યારે આજનો દેવ (રાહુલ ભટ્ટ) પહેલેથી જ આલ્કોહોલિક છે. ઉત્તર પ્રદેશના એક “સમાજવાદી નેતા કા અસામાજિક બેટા” દેવ બાળવયે પિતા (અનુરાગ કશ્યપ)ને એક હેલિકોપ્ટર-ક્રૅશમાં ગુમાવી દે છે. એ પછી દેવની આસપાસ છેઃ પિતાની ગાદી પર આવેલા ચાચા (સૌરભ શુક્લા), ચાચાનો ટેકેદાર (દલીપ તાહિલ), પાવર બ્રોકર ચાંદની (અદિતિ રાવ હૈદરી), છે જે સ્માર્ટ ફોન પર ગમે તેને ઉડાવી દેવાની સુપારી આપે છે, સત્તાના સોદા કરે છે, વગેરે. ચુનાવ આવી રહ્યા છે ને ચાચા બીમાર પડી જતાં બધી જવાબદારી દેવ પર આવી જાય છે. દેવ જીત મેળવી જનતા માટે કંઈ કરવા માગે છે. દેવની બચપનની ગર્લફ્રેન્ડ પારો (રિચા ચઢ્ઢા)ના પિતા (અનિલ જ્યૉર્જ) અવધેશ માટે કામ કરે છે. અને પછી તો ડ્રાઈવર વિનાના એન્જિનની જેમ વાર્તા આડેધડ ફંટાવા માંડે છેઃ બોક્સાઈટની ખાણનો બિઝનેસ, બિશંભરના મોતનું રહસ્ય, રાતના અંધકારમાં સળગી ઊઠતાં ખેતર, મકાન, વધુ એક વળાંક, વધુ એક સબ-પ્લોટ, વિપક્ષ કે નેતા (વિપિન વર્મા) સાથે પારોનાં લગ્ન….ઉફ્ફ. અંતે રહસ્ય છતાં થાય છે ત્યાં સુધીમાં પ્રેક્ષક ધીરજ ગુમાવી બેઠો હોય છે.